Grootste rentekoersstyging in jare aangekondig(Argieffoto: Maroela Media) Die Reserwebank het Donderdag ŉ rentekoersverhoging van 50 basispunte aangekondig. Dit bring die repokoers op 4,75% te staan. Lesetja Kganyago, president van die Reserwebank, het gesê China se reaksie op die jongste Covid-19-uitbreking en Rusland se volgehoue inval van Oekraïne weeg swaar op globale ekonomiese groei en sal bydra tot hoër inflasie. Die Reserwebank het sy verwagting vir ekonomiese groei in 2022 afwaarts aangepas van 2% na 1,7% weens ŉ kombinasie van korttermynfaktore, insluitend die oorstromings in KwaZulu-Natal en die voortgesette elektrisiteitsvoorsieningsprobleme. Die verwagting vir oorhoofse inflasie is effens verhoog van 5,8% tot 5,9% hoofsaaklik weens hoër voedsel- en brandstofpryse. “Ekonomiese en finansiële toestande sal na verwagting vir die afsienbare toekoms meer wisselvallig bly,” het Kganyago gesê. “In hierdie onseker omgewing sal beleidsbesluite steeds data-afhanklik en sensitief wees vir die balans van risiko”s vir die vooruitsigte.” Die rentekoersstyging wat van môre van krag is, is die grootste verhoging sedert begin 2016. Nog ŉ rentekoersverhoging word in Julie verwag.